James Cameron

James Francis Cameron (s. 16. elokuuta 1954 Ontario, Kanada) on kanadalainen elokuvaohjaaja, -käsikirjoittaja ja -tuottaja. Hänen tunnetuimpia elokuviaan ovat "Terminator – tuhoaja", Aliens – paluu, Terminator 2 – Tuomion päivä, "Titanic", "Avatar" ja sen jatko-osat.
Cameronin elokuville tunnusomaista on innovatiivinen erikoistehosteiden käyttö ja näyttävät toimintakohtaukset. Hänen elokuviensa toistuvia teemoja ovat synkkä tulevaisuuskuva, ihmisen ja teknologian suhteen pohdinta sekä vahvan sankarittaren ja sankarin rakkaussuhde.
Elokuvauransa ulkopuolelta Cameron tunnetaan syvämerensukeltajana ja ympäristöaktivistina.
Varhaiset vuodet.
James Cameron syntyi 16. elokuuta 1954 Kapuskasingissa Pohjois-Ontariossa, missä hänen isänsä Philip työskenteli paperitehtaan sähköinsinöörinä. Cameronin äiti Shirley oli koulutukseltaan sairaanhoitaja. James oli perheen esikoinen, ja hänellä oli neljä sisarusta. Viisi vuotta Jamesin syntymän jälkeen perhe muutti ensin Niagara Fallsiin ja sitten Chippawaan. Vuonna 1971 he muuttivat isän työn perässä Yhdysvaltain länsirannikolle Breaan Kaliforniaan.
Cameron oli jo lapsena hyvin kiinnostunut tekemään tieteellisiä kokeita ja rakentamaan erilaisia laitteita. Hän myös luki paljon, ja hyvän koulumenestyksensä ansiosta hän harppasi peruskoulussa kahden luokka-asteen yli. Hän oli myös innokas piirtäjä ja ansaitsi teini-ikäisenä Niagara Fallsissa asuessaan taskurahoja tekemällä seinämaalauksia.
Cameron haaveili nuorena ryhtyvänsä tieteissarjakuvien tekijäksi. Elokuvaurasta hän alkoi kiinnostua vuonna 1968 nähtyään elokuvan . Hän ryhtyi ystävänsä kanssa kuvaamaan omia elokuviaan, joita varten pojat tekivät avaruusalusten pienoismalleja ja muita erikoisefektejä.
Kaliforniassa Cameron opiskeli fysiikkaa Fullerton Collegessa. Hän alkoi opetella myös elokuvakäsikirjoitusten tekemistä. Parikymppisenä hän teki sekalaisia töitä muun muassa talonmiehenä, rekkakuskina ja koneenrakentajana sekä meni naimisiin.
Varhainen elokuvaura.
Cameron päätti ryhtyä elokuva-alalle nähtyään "Tähtien sodan" vuonna 1977. Hänen ensimmäinen elokuvaprojektinsa oli avaruuselokuva nimeltä "Xenogenesis". Cameron teki ystävineen siitä 12 minuutin demon, mutta elokuva ei saanut rahoitusta kokoillan elokuvaksi.
Cameron sai töitä elokuvatuottaja Roger Cormanin pienoismallikaupassa. Cameron suunnitteli avaruusaluksen Cormanin elokuvaan "Battle Beyond the Stars" ja neuvoi Cormania erikoistehosteiden toteutuksessa, minkä jälkeen Corman teki hänestä elokuvayhtiönsä osastonjohtajan. Alkuvuonna 1980 Cameron sai yhtiössä vapautuneen art directorin työn.
Cormanin elokuvan jälkeen Cameron työskenteli muidenkin elokuvien suunnittelussa. Hän muun muassa suunnitteli synkkiä tulevaisuuden kaupunkinäkymiä John Carpenterin elokuvaan "Pako New Yorkista". Hänen toinen projektinsa Roger Cormanin kanssa oli tuotantosuunnittelijana ja visuaalisten efektien suunnittelijana avaruuselokuvassa "Galaxy of Terror". Tuskastuttuaan ohjaajan saamattomuuteen hän ehdotti Cormanille itseään toisen yksikön ohjaajaksi ja sai työn. Cameronin työ Cormanin elokuvan parissa johti tarjoukseen ohjata kauhuelokuva "Piranha II – Lentävät tappajat" (1981). Hän sai potkut kesken Jamaikalla tehtyjen kuvausten mutta ei onnistunut poistattamaan nimeään kehnona pitämänsä elokuvan tekijätiedoista, eikä hän itse pidäkään tätä elokuvaa oman filmografiansa osana. Itse ohjaamiinsa kohtauksiin hän oli kuitenkin tyytyväinen. Elokuvan jälkituotannon aikana hän näki painajaisunen Terminatorista, jonka pohjalta hän alkoi suunnitella seuraavaa elokuvaansa.
Ohjaajan ura.
Cameron alkoi vuonna 1982 valmistella toista ohjaustyötään "Terminatoria" ja kerätä siihen rahoitusta. Hän sai tuottajakseen Gale Anne Hurdin, joka oli Cameronille tuttu Roger Cormanin ajoilta. "Terminator – tuhoaja" kuvattiin ja julkaistiin vuonna 1984. Cameronin käsikirjoittaman ja ohjaaman tieteiselokuvan pääosaan saatiin toimintaelokuvien nouseva tähti, kehonrakentaja Arnold Schwarzenegger. Ihmiskunnan ja koneiden välisestä sodasta kertova elokuva oli suuri arvostelu- ja kassamenestys.
Kun Cameron oli vielä keräämässä rahoitusta "Terminatoriin" ja muokkaamassa sen käsikirjoitusta, häntä pyydettiin kirjoittamaan kaksi muutakin käsikirjoitusta, jatko-osat Rambo-elokuvaan "Taistelija" ja Ridley Scottin ohjaamaan elokuvaan "Alien – kahdeksas matkustaja". Cameron hyväksyi molemmat tarjoukset, joten vuonna 1983 hän kirjoitti samanaikaisesti kolmea käsikirjoitusta. Vuonna 1985 kuvatussa elokuvassa "Rambo – taistelija 2" Sylvester Stallone teki kuitenkin suuria muutoksia Cameronin käsikirjoitukseen.
Cameron sai ohjattavakseen myös käsikirjoittamansa tieteiselokuvan "Aliens – paluu" (1986).
Cameronin seuraava ohjaus "Abyss – syvyys" (1989) kertoo öljynporauslautan miehistön yrityksistä pelastaa uponneen ydinsukellusveneen miehistö. Tämä elokuva ei kuitenkaan menestynyt lippuluukuilla Cameronin edellisten elokuvien tapaan.
Ensimmäisen "Terminatorin" jatko-osa "Terminator 2 – Tuomion päivä" (1990) oli jälleen suurmenestys, ja elokuva sai kehuja vallankumouksellisista tietokoneella luoduista erikoistehosteistaan.
Cameron perusti vuonna 1992 oman tuotantoyhtiönsä nimeltä Lightstorm Entertainment. Seuraavana vuonna hän oli mukana perustamassa Digital Domain -erikoistehosteyhtiötä.
Vuonna 1992 Cameron teki viiden elokuvan mittaisen sopimuksen Foxin kanssa. Cameronin seuraavaksi ohjaaman toimintakomedian "Tosi valheita" (1994) tekeminen maksoi 100 miljoonaa dollaria, mutta elokuva tuotti hyvin.
Cameron tuotti ja käsikirjoitti dystopiaelokuvan "Strange Days" (1995). Hänen seuraava ohjaustyönsä "Titanic" (1997) kertoi vuonna 1912 uponneesta matkustajalaivasta. Elokuvasta tuli suurmenestys, ja se voitti 11 Oscar-palkintoa, joista yksi tuli Cameronille parhaasta ohjauksesta.
"Titanicin" jälkeen Cameron piti taukoa suurelokuvista. Hän teki Foxille televisiotoimintasarjan "Dark Angel" (2000–2002). Vuonna 2002 hän tuotti Steven Soderberghin ohjaaman elokuvan "Solaris". Tämän jälkeen Cameron ryhtyi tekemään dokumenttielokuvia merenpinnan alaisesta maailmasta, kuten "Ghosts of the Abyss – Titanicin salaisuudet" (2003), jossa käydään Titanicin hylyllä. Sitä seurasi "Aliens of the Deep" (2005), jossa esitellään kuvitteellisia ulkoavaruuden olentoja.
Cameron palasi vuonna 2009 suurelokuvien pariin tieteiselokuvalla "Avatar". Uusinta elokuvateknologiaa hyödyntävä spektaakkeli menestyi erittäin hyvin ja toi Cameronille Oscar-ehdokkuuden ja Golden Globe -palkinnon parhaasta ohjauksesta.
Cameron suunnittelee "Avatarille" neljää jatko-osaa, joiden julkaisuvuosiksi julistettiin alun perin 2018, 2020, 2022 ja 2023. Cameron kuitenkin myönsi maaliskuussa 2017, ettei "Avatar 2" valmistu vielä vuodeksi 2018.
Cameron on voittanut kolme Oscar-palkintoa: "Titanicin" ohjauksesta sekä leikkauksesta yhdessä kahden muun tekijän kanssa sekä parhaan elokuvan palkinnon "Titanicin" tuottajan ominaisuudessa. Elokuvasta "Avatar" Cameron sai parhaan ohjaajan ja leikkaajan Oscar-ehdokkuudet sekä tuottajana parhaan elokuvan ehdokkuuden.
Yksityiselämä.
Cameron on ollut naimisissa viisi kertaa: Sharon Williamsin (1978–1984), Gale Anne Hurdin (1985–1989), Kathryn Bigelow’n (1989–1991), Linda Hamiltonin (1997–1999) ja Suzy Amisin (2000–) kanssa. Nykyisen vaimonsa Suzy Amisin hän tapasi "Titanicin" kuvauksissa vaikka olikin vielä naimisissa silloisen vaimonsa Linda Hamiltonin kanssa. Cameronilla on tytär avioliitostaan Hamiltonin kanssa. Amisilla ja Cameronilla on kolme yhteistä lasta.
Cameron noudattaa perheensä kanssa vegaanista ruokavaliota ja ottaa kantaa ympäristöasioihin.
Cameron harrastaa syvänmerensukellusta, ja vuoteen 2012 mennessä hän oli tehnyt yli 70 sukellusta. Maaliskuussa 2012 Cameron sukelsi Deepsea Challenger -aluksella vasta kolmantena ihmisenä maailman syvimpään kohtaan, Challengerin syvänteeseen.